Svenska Pistolskytteförbundet

Svenske pistolskytteförbundet (SPSF) er en frivillig forsvarsorganisasjon i Sverige som organiserer trenings- og konkurranseskyting med pistol og revolver. SPSF arrangerer blant annet konkurranser i grenene nordisk feltskyting og PPC, og er således en søsterorganisasjon til Norges Skytterforbund og DGI Skydning 

SPSF ble grunnlagt i 1936, med formål å fremme praktiske skyteferdigheter til nytte for Sveriges forsvar. Siden 2005 har forbundet hatt ansvar for å utdanne pistolinstruktører til det svenske forsvaret.

Forbundet gir ut medlemsbladet Nasjonalt Pistolskytte fire ganger i året i rundt 17.000 eksemplarer.

Skytedisipliner

Baneskyting (Banskytte) 
10 m luftpistol fallmål (falling target) Består av en grunnomgang (grundomgång) og finaleomgang (finalomgång). Grunnomgang består av 40 skudd med 40 sekunder skytetid per skudd, mens finaleomgangen består av 10 skudd. Altså totalt 50 skudd og rundt 33 minutt effektiv skyting. I tillegg er det fritt antall prøveskudd før grunnomgangen.

10 m luftpistolSærlig populær innendørsaktivitet om vinteren for en del skyttere som skyter utendørs med kruttvåpen om sommeren. Skyttere 15 år og eldre skyter stående uten støtte, mens skyttere under 15 år skyter sittende med støtte. I SPSF kan man delta i luftpistol fra man er 9 år. For kvinner, junior og veteraner består konkurransen av 40 skudd pluss prøveskudd, og må fullføres på under 1 time og 15 minutt. For herrer og herrer eldre junior består konkurransen av 60 skudd pluss prøveskudd, og må fullføres på under 1 time og 45 minutt. På større konkurranser kommer ofte finaleskyting i tillegg, hvor de 8 beste i hver klasse konkurrerer i finalen.

Magnumpresisjon (magnumprecision) En banegren hvor man skyter mot en pistolskive på 50 meter med grovkalibrede pistoler og revolvere. Skiven består av 10 ringer, og 10-eren måler 50 mm (1 mrad), altså like stor som i vanlig presisjonsskyting. Skyteutfordringen regnes som svært vanskelig tatt i betraktning de grovkalibrede våpnene som brukes. Grenen ble tatt opp i SPSF i 2014.

Militær hurtigmatch (militär snabbmatch) En hurtigskytingkonkurranse basert på reglene til CISM. Skiven som brukes er den internasjonale hurtigskiven. Et stevne består av 12 serier og totalt 60 skudd, hvor skytetidene er 10, 8 og 6 sekunder. I en helmatch skytes fire serier for hver visningstid. Stevnet kan skytes i flere klasser avhengig av våpentype («vapengrupp» A, B, C og R).

Nasjonal helmatch (nationell helmatch) Kombinerer skyting mot presisjon-, hurtig- og feltskiver (precisionstavla, snabbpistoltavla och figurtavla) på 25 meters avstand. Et stevne består av 60 skudd. Først skytes fire serier med totalt 20 skudd mot presisjonsskive, deretter mot hurtigskive, og til slutt mot presisjonsskive. Det kan oppnås inntil 200 poeng for hver av de tre delene, altså inntil 600 poeng for hele stevnet. Skytetidene blir gradvis kortere, med 18, 16, 14 og 12 sekunder.

Precision Pistol Competition (PPC) Kombinerer skyting med bevegelse i form av stillingsskifte og omlading mens skytingen pågår. PPC ble tatt opp som egen gren i SPSF i 2005, og arrangeres i Norge av Norges Skytterforbund og internasjonalt av PPC World Association 1500. Stevner foregåer etter et fast opplegg, og er delt inn i forskjellige stager hvor det skytes mellom 6 til 24 skudd i en eller flere stillinger. Skytingen kan for eksempel være liggende på mage, sittende, knestående eller stående med barrikadestøtte (på høyre og venstre side av barrikaden). Avstander varierer mellom 2.75 til 46 meter (3 til 50 yards), og skytetiden mellom 8 til 165 sekunder. Det konkurreres i ulike utstyrsklasser. Alle klassene skyter i de samme stillingene på lik avstand og skytetid, men det totale antallet skudd varierer (48, 60 eller 150). Skivene har fem treffsoner; X (innertreff), 10, 9, 8 og 7 (i tillegg til bom). Matchresultater oppgis alltid på formatet «poeng/antall inntertreff», for eksempel «1345/21».

Feltskyting (Fältskytte) 
Feltskyting (fältskjutning)Feltskytingen i Sverige er svært lik den som skytes i Norge og Danmark (henholdsvis Norges Skytterforbund og DGI Skydning), og det arrangeres nordisk mesterskap hvert år. Skytingen foregår i terrenget med korte skytetider og mot varierte skiver. Det skytes som regel på korte og mellomlange hold, men avstanden kan være opptil 90 meter. Det er vanlig å dele deltagerne opp i puljer som rullerer på hvilken standplass det skytes fra. Antallet standplasser på et stevne kan variere, for eksempel mellom 6 til 10. En standplass inneholder vanligvis mellom 1 til 6 skiver per skytter. Resultatet angis som regel på formatet «treff/innertreff», for eksempel «47/25». Det skytes ikke prøveskudd, hvilket krever at skytteren er innskutt og forberedt ved stevnestart. Fältskjutningen i Sverige er svært tradisjonsrik, og har blitt utøvd siden Svenska Pistolskytteförbundet ble grunnlagt i 1936. Feltstevner i Sverige pleier å involvere en del gåing mellom standplassene, ofte mellom 2-7 km for et stevne.

Magnumfelt (magnumfältskjutning)Skytes med grovkalibrede håndvåpen, hvor programmet er en kombinasjon av presisjonsskyting og tradisjonell feltskyting. (Magnumfelt i Sverige har en del likheter med magnumfelt som skytes i Norges Skytterforbund). Et stevne består vanligvis av 8 standplasser med varierte feltskiver plassert i terrenget. Avstanden er ofte 80-100, men noen ganger helt opp til 180 meter. Dette gjør avstandsbedømming viktig, ettersom det på lengre avstander må kompenseres for den krumme kulebanen. Avstanden på noen standplasser kan også være betraktelig kortere. Magnumfelt skytes ofte liggende på rygg, og det er vanlig å bruke en liten matte for å beskytte knærne mot kruttgasser. Skyteformen ansees normalt å være for viderekommende skyttere, for eksempel erfarne felt- og baneskyttere.

Spring- og skiskyting (Spring- och skidskytte) 
Innen SPSF kalles skyting kombinert med fysisk idrett også for «mosjonsskyting» (motionsskytte), og markedsføres mot skyttere på alle fysiske nivåer. Det skytes med våpen i flere ulike utstyrsklasser («vapengrupp» C eller A). Skytteren må bære våpenet i egnet hylster under konkurransen. Det kan konkurreres individuelt, som lag eller som stafett.

Skiskyting (skidskytte)Et pistolskiskytterstevne i SPSF har vanligvis en total løypelengde på rundt 10 km i middels terreng. Skidelen kalles skidlöpning. Skytingen foregår bare mot egne SPSF-skiver (ikke skiskytterskiver). Et renn består vanligvis av 7 runder med langrenn, med innlagt skyting etter de første 6 rundene. På standplassen skytes det 5 skudd hver gang. Løpet avsluttes med en sprintrunde til mål (spurtvarv).

Springskyting (springskytte)Pistolspringskyting er SPSF sin sommervariant av skiskyting. Et løp holdes fortrinnsvis på bra løpeunderlag i middels terreng, og består vanligvis av 7 runder med løping med innlagt skyting etter de første 6 rundene. På standplassen skytes det 5 skudd hver gang. Løpet avsluttes med en sprintrunde til mål (spurtvarv). Skytingen foregår vanligvis mot egne SPSF-skiver, men i springskyting kan arrangør også benytte vanlige skiskytterskiver.

Se også 
 Svenska Dynamiska Sportskytteförbundet
 Svenska Skyttesportförbundet

Andre skytterforbund i Sverige 
 Svenska Dynamiska Sportskytteförbundet (SDSF)
 Svenska Jägareförbundet (SJF)
 Svenska Skidskyttedförbundet (SSF)
 Svenska Skyttesportförbundet (SvSF), sammenslåing av tidligere Svenska Sportskytteförbundet (SSF), Frivilliga skytterörelsen (FSR) og Skytterörelsens Ungdomsorganisation (Skytte UO)
 Svenska Svartkruts Skytte Federationen (SSSF)
 Svenska Westernskytteförbundet (SWSF)

Referanser

Eksterne lenker 
 Skjuthandboken - Svenska Pistolskytteförbundet
 Offisiell hjemmeside for SPSF
 Hjemmeside for PPC Sverige

Skytesport i Sverige